សហរដ្ឋ​អាមេរិក​​សម្ដែង​ការ​ព្រួយបារម្ភ​អំពី​ស្ថានភាព​នៅ​មីយ៉ាន់ម៉ា​ទៅ​កាន់បណ្ដា​​ឯកអគ្គរដ្ឋទូត​អាស៊ាន
សេចក្ដីថ្លែងការណ៍​នោះ​បាន​ឲ្យ​ដឹង​ថា លោក Jake Sullivan ទីប្រឹក្សា​សន្ដិសុខ​ជាតិ​សហរដ្ឋ​អាមេរិក «បាន​សម្ដែង​ការ​ព្រួយបារម្ភ​​យ៉ាង​ខ្លាំងក្លា​របស់​លោក​ប្រធានាធិបតី Biden អំពី​ការ​ធ្វើ​រដ្ឋប្រហារ​នៅ​ក្នុង​ប្រទេស​មីយ៉ាន់ម៉ា»។ 
វ៉ាស៊ីនតោន — រដ្ឋបាលប្រធានាធិបតីសហរដ្ឋអាមេរិកលោក Joe Biden បានសម្ដែងការព្រួយបារម្ភអំពីរដ្ឋប្រហារនៅក្នុងប្រទេសមីយ៉ាន់ម៉ា ទៅកាន់បណ្ដាឯកអគ្គរដ្ឋទូតអាស៊ានប្រចាំនៅរដ្ឋធានីវ៉ាស៊ីនតោន។ នេះបើយោងតាមសេចក្ដីថ្លែងការណ៍មួយពីក្រុមប្រឹក្សាសន្ដិសុខជាតិសហរដ្ឋអាមេរិក ដែលវីអូអេទទួលបានកាលពីថ្ងៃព្រហស្បតិ៍។ សេចក្ដីថ្លែងការណ៍នោះបានឲ្យដឹងថា លោក Jake Sullivan ទីប្រឹក្សាសន្ដិសុខជាតិសហរដ្ឋអាមេរិក «បានសម្ដែងការព្រួយបារម្ភយ៉ាងខ្លាំងក្លារបស់លោកប្រធានាធិបតី Biden អំពីការធ្វើរដ្ឋប្រហារនៅក្នុងប្រទេសមីយ៉ាន់ម៉ា»។ លោក Sullivan បានថ្លែងដូច្នេះនៅក្នុងកិច្ចសន្ទនាតាមទូរស័ព្ទមួយជាមួយនឹងឯកអគ្គរដ្ឋទូតអាស៊ាន កាលពីល្ងាចថ្ងៃពុធ។ នៅក្នុងកិច្ចសន្ទនានោះ លោក Sullivan ក៏បាន «សម្តែងការកោតសរសើរដល់បណ្ដាប្រទេសជាសមាជិកអាស៊ានចំពោះការយកចិត្តទុកដាក់លើវិបត្តិនេះ ដោយគូសបញ្ជាក់អំពីសារៈសំខាន់នៃការគាំទ្រថ្នាក់តំបន់ទៅលើការស្ដារឡើងវិញជាបន្ទាន់នូវលទ្ធិប្រជាធិបតេយ្យរបស់មីយ៉ាន់ម៉ា» ផងដែរ។ សមាគមប្រជាជាតិអាស៊ីអាគ្នេយ៍ ហៅកាត់ថាអាស៊ាន ដែលមានប្រទេសមីយ៉ាន់ម៉ាជាសមាជិកមួយផងដែរនោះ បានឲ្យដឹងកាលពីដើមសប្ដាហ៍នេះថា ខ្លួនកំពុងតាមដានដំណើរវិវត្តន៍នៃការធ្វើរដ្ឋប្រហារនេះយ៉ាងយកចិត្តទុកដាក់។ នៅក្នុងកិច្ចសន្ទនាដដែលនោះ លោក Sullivan ក៏បានសង្កត់ធ្ងន់ទៅលើការប្ដេជ្ញារបស់រដ្ឋបាលថ្មីចំពោះការពង្រីកទំនាក់ទំនងរបស់សហរដ្ឋអាមេរិកជាមួយនឹងអាស៊ានផងដែរ។ លោក Sullivan និងឯកអគ្គរដ្ឋទូតអាស៊ានបានពិភាក្សាគ្នាទៅលើឱកាសសម្រាប់ «ពង្រីកកិច្ចសហប្រតិបត្តិការក្នុងការទប់ទល់នឹងការប្រែប្រួលអាកាសធាតុ ដោះស្រាយបញ្ហានៃការរាតត្បាតជាសាកលនៃជំងឺកូវីដ១៩ និងស្ដារសេដ្ឋកិច្ចឡើងវិញ បង្កើនសន្ដិសុខដែនសមុទ្រ និងលើកទឹកចិត្តឲ្យមានចំណងទាក់ទងរវាងពលរដ្ឋនិងពលរដ្ឋ ក៏ដូចជាសារៈសំខាន់នៃការឈរនៅកណ្ដាលរបស់អាស៊ានផងដែរ»។ យោធាមីយ៉ាន់ម៉ាបានធ្វើរដ្ឋប្រហារដណ្ដើមការក្ដោបក្ដាប់អំណាចពីគណបក្សសម្ព័ន្ធជាតិដើម្បីលទ្ធិប្រជាធិបតេយ្យកាលពីថ្ងៃច័ន្ទ ក្រោយពីយោធាបានតវ៉ាចំពោះលទ្ធផលនៃការបោះឆ្នោតជាតិកាលពីខែវិច្ឆិកា ដែលខ្លួនអះអាងដោយគ្មានមូលដ្ឋានច្បាស់លាស់ថា មានការលួចបន្លំសន្លឹកឆ្នោត។ សហរដ្ឋអាមេរិកបានអំពាវនាវដល់យោធាមីយ៉ាន់ម៉ាឲ្យដោះលែងជាបន្ទាន់នូវទីប្រឹក្សារដ្ឋអ្នកស្រី Aung San Suu Kyi និងបណ្ដាមេដឹកនាំមួយចំនួនទៀតដែលត្រូវបានចាប់ឃុំខ្លួន និងស្ដារលទ្ធិប្រជាធិបតេយ្យនៅក្នុងប្រទេសនេះឡើងវិញ៕